text: Bymidten i Sønderborg fejes igen
  08 december 2011 kl. 10.55
  Op til jul og nytår skal midtbyen i Sønderborg være ekstra præsentabel. Derfor genoptager kommunen fejning og rengøring af bymidten fra denne weekend.
  Fejningen kommer ikke til at koste grundejerne noget. Det har kommunen aftalt med Handelsstandsforeningen i Sønderborg. 
  Der bliver fejet fredag, lørdag, søndag og mandag morgen, ligesom der vil blive fejet ekstra i forbindelse med jul og nytår.
  
  Brug skraldespandene!
  - Der er rigtig mange turister og andre besøgende i Sønderborg, især her i julemåneden, og jeg synes det er vigtigt, at de oplever en pæn og ren bymidte. Det synes Handelsstandsforeningen også, og derfor gør vi nu en ekstra indsats. Jeg vil også gerne opfordre borgerne til at være med til at holde bymidten præsentabel. Brug skraldespandene i stedet for gader og fortove, siger borgmester Aase Nyegaard.
  Kommunen vil undersøge, om der skraldespande nok - og om de er placeret de rigtige steder.
  